Bladskud: Vititec kry nuwe indoena | Netwerk24
Bladskud: Vititec kry nuwe indoena
31 Januarie 2020 00:00
André van Wyk is aan die begin van die nuwe jaar as die nuwe uitvoerende hoof van Vititec, die Suid-Afrikaanse wynbedryf se wingerd- en tafeldruifplantmateriaal-verskaffer, aangestel.
André Van Wyk. Foto: VERSKAF
Van Wyk het die afgelope vier jaar as produksiebestuurder van die afdeling vir vrugteverpakking by die landbouonderneming Du Toit Vrugte gewerk.
Hy was luidens ’n verklaring ook voorheen aan die Suid-Afrikaanse Tafeldruiforganisasie (Sati) verbonde as bestuurder van marktoegang en tegniese ondersteuning, sowel as die diensbestuurder van die Beheerraad vir die Uitvoer van Bederfbare Produkte (PPECB).
Van Wyk neem op 1 Maart vanjaar amptelik die leisels by Nico Spreeth oor. Spreeth tree aan die einde van die maand as die uitvoerende hoof uit.
“Ek sien daarna uit om met Vititec se span saam te werk om selfs nog meer waarde tot die Suid-Afrikaanse wynbedryf toe te voeg deur die maatskappy se hoogstaande plantmateriaal en dienslewering,” sê Van Wyk oor die nuwe uitdaging wat vir hom voorlê.
“Moeilike tye, soos wat die wyn- en breër landboubedryf die afgelope paar jaar beleef het, is ’n katalisator vir innovasie en nuwe, gefokusde denke, wat ek glo die bedryf selfs sterker sal maak.
Vititec is ’n filiaal van die wynbedryfsliggaam Vinpro en is in die Paarl gebaseer – met persele in onderskeidelik Vredendal en Grondves buite Stellenbosch, sowel as ses kwekerypersele in die omgewing van Clanwilliam en Piketberg. Die maatskappy fokus onder meer op die virusreiniging van wingerdplantmateriaal. Vititec voorsien meer as 95% van die bostokplantmateriaal en nagenoeg 50% van die onderstokplantmateriaal aan die Suid-Afrikaanse wynbedryf. – Landbou-redaksie